[{"text_idx": "#000002", "text": "Muusikalis \u201eKuidas kuningas kuulsaks kippus\u201c tegi kaasa 22 o\u0303pilast 10., 11. ja 12. klassist. Kokku kuulus meeskonda u\u0308le 50 inimese."}, {"text_idx": "#000003", "text": "Hoolimata mitmetest isolatsioonidest, distantso\u0303ppest, koroonava\u0308simusest, hoolimata ko\u0303igist takistustest, valmis La\u0308a\u0308nemaa u\u0308hisgu\u0308mnaasiumis traditsiooniline muusikal, mis toodi ruumita\u0308itumuspiirangute to\u0303ttu lavale neljal o\u0303htul tavapa\u0308rase kolme asemel. 8.\u201311. juunini sai Haapsalu kultuurikeskuses na\u0308ha muusikali \u201eKuidas kuningas kuulsaks kippus\u201c."}, {"text_idx": "#000004", "text": "Ma ei tea, kui palju esietendusi Eestis maikuusse ja juuni algusse mahtus, aga ega neid ilmselt u\u0308leliia palju olnud. Meiegi muusikal pidi rahva ette jo\u0303udma ma\u0308rtsis, aga siis ei olnud see vo\u0303imalik. Hoiti n-o\u0308 hinge kinni, kas suurprojekt u\u0308ldse finis\u030cini jo\u0303uab. Aga jo\u0303udis, ja veel millise finis\u030cini!"}, {"text_idx": "#000005", "text": "Muusikali lavastas Kai Tarmula, kogemustega koolimuusikalide lavastaja, kes ise kunagisest Haapsalu 1. keskkooli muusikateatrist Po\u0308ialpoiss va\u0308lja kasvanud ja nu\u0308u\u0308d juba aastaid Haapsalu gu\u0308mnasistidega muusikale lavastab. Loomulikult oli tiim suur (huvijuhist produtsent, muusikao\u0303petajad, vilistlasba\u0308nd eesotsas Antti Kammistega, tehniline meeskond ja paljud-paljud abilised). Selle muusikali idee ku\u0308pses Tarmula peas juba ammu \u2013 tuua lavale Joachim Knauthi na\u0308idend \u201eKuidas kuningas kuu peale kippus\u201c uues versioonis. Originaali tunneme 1976. aastal valminud ETV samanimelise lastelavastuse kaudu. Kuigi sisu muutus, ja\u0308id Peeter Volkonski muusika po\u0303hjal valminud laulud ka uues versioonis sisse, osa tekste muidugi muudeti. Libreto kirjutas Sass Henno, samuti osa lauluso\u0303nu. Koosto\u0308o\u0308 lavastajaga sujus ladusalt ja Tarmula so\u0303nul tellis ta Hennolt seda libretot nagu saapapaari: kolmanda versiooniga saadi ka\u0308sikiri lukku."}, {"text_idx": "#000006", "text": "Seekordne lavastus astus nii temaatikalt kui tehniliselt teostuselt pika sammu tavapa\u0308rasest noorte muusikalist edasi \u2013 ei olnud armukolmnurka ega roosamannat. Olid to\u0303sised sotsiaalkriitilised teemad nii noorte elust ja probleemidest kui ka kogu u\u0308hiskonna valukohtadest. Tekst oli ta\u0308is satiiri ja pilget: nimetamata ei ja\u0308a\u0308nud Ju\u0308ri Ratas ega Andrus Veerpalu, ei Soomes to\u0308o\u0308tavad isad ega lapsevanemad, kellel laste jaoks aega ei ole, mainiti ka koolikiusamist nende suunal, kes erinevad massist, ning ko\u0303las noorte enesema\u0308a\u0308ratlus \u2013 karantiinipo\u0303lvkond."}, {"text_idx": "#000007", "text": "Tegelasteks olid u\u0308he \u201ebussika\u201c noored. Loo keskmes oli siingi vo\u0303imuiha, kuid mitte poliitiline, vaid midagi ta\u0308napa\u0308eva noorte seas veel maitsvamat \u2013 vo\u0303im sotsiaalmeedias. On ju meedia teada-tuntud kui neljas vo\u0303im, sotsiaalmeedia aga osa sellest. Sealsed vo\u0303imurid on infulencer\u2019id ehk suunamudijad. Vo\u0303idujooksu tippu vo\u0303idab see, kellel on rohkem ja\u0308lgijaid, kelle foto vo\u0303i story saab rohkem meeldimisi, kelle postitusi jagatakse enim. Selle loo kuningas tahtis saada vo\u0303imsaimaks influencer\u2019iks siinpool maakera ja jo\u0303uda kuu peale, et sealt ko\u0303igile alla vaadates enda vo\u0303imu ta\u0308iuslikult nautida. Loomulikult ei olnud ta ainus, kes seda ihkas. Olid ka originaalloost tuttavad kuninganna ehk ta\u0308di ja kantsler ehk onu, kes kuningat u\u0308le trumbata u\u0308ritasid ja ro\u0303o\u0303muga tema positsiooni langemist na\u0308gid. Loomulikult oli finaaliks kastidest torni ehitamine, mille viimane kast, mis tipust puudu ja\u0308i, vo\u0303eti vundamendist, sest kuningal ei ole ometi vaja vundamenti, vaid tippu, misto\u0303ttu kokkuvarisemine oli paratamatu."}, {"text_idx": "#000008", "text": "Muusikali eripa\u0308raks oli rohkete audiovisuaalsete lahenduste kasutamine. Kuna vo\u0303imuvo\u0303itlus ka\u0308is sotsiaalmeedias, kasutasid tegelased pidevalt telefone, milles olev otsepilt kohe hiigelekraani kaudu ka vaatajateni jo\u0303udis. Lisaks kandis lava kohale paigutatud kaamera aeg-ajalt ekraanile otsepilti, na\u0308idates ma\u0308ngu hoopis teise nurga alt. Vahel oli kaamera kuninga enda ka\u0308es, kellega koos kogu seltskond korraks ka lava taha kadus, lauldes vo\u0303i isegi kohati karjudes \u201emaapealne paradiis on Instagram\u201c ning mo\u0308llates seal, nagu viimnepa\u0308ev oleks ka\u0308es \u2013 ko\u0303ike seda vaatas publik vaid ekraanilt."}, {"text_idx": "#000009", "text": "Paratamatult meenutasid sellised vo\u0303tted teatrit NO99, mis on ju ometigi hea \u2013 see teater tuli, uuendas ja la\u0308ks, aga uuendused ja\u0308id. U\u0308hele tavalisele kooliteatritrupile ka\u0308iks selline tehniline vo\u0303imekus u\u0308le jo\u0303u, aga kui tegu on kooli suurprojektiga (pealegi pikaajalise traditsiooniga), aitab seda teha professionaalse tehnikaga firma Minu Rada."}, {"text_idx": "#000010", "text": "Seda ku\u0308sisin tegijatelt mitmel puhul. Kas to\u0303esti polnud u\u0308kski lugu ega laul salvestatud ja ko\u0303ik tuli otse? Jah! Kas to\u0303esti olid ko\u0303ik telefoni- ja kaameralu\u0308litused ekraanile otse? Jah! Kuigi peamikrofonid ei no\u0303ustunud mo\u0303nel korral koosto\u0308o\u0308d tegema ja mo\u0303ni repliik la\u0308ks kaugemal istujaile kaotsi, oli tehniline tase siiski va\u0308ga ko\u0303rge."}, {"text_idx": "#000011", "text": "Minimalistlik ja mo\u0303juv. Astmeline trepp-lava, kaks rollerit (mis laval pa\u0308riselt so\u0303itsid), Cramo to\u0303stuk ning kogu trupil u\u0308hesugused mustvalged graafiliste su\u0308rrealistlike na\u0308ojoonistega dresskostu\u0308u\u0308mid. Vo\u0303imuihalejaid eristas vaid keep, kroon vo\u0303i missilint \u201eFitbeib 2002\u201c (viimast kandis kuninganna ehk ta\u0308di). Hea valgustus on kunst omaette ja seekordki oli see va\u0308ga heal tasemel (Maivel Sound & Light). Meigid ja soengud olid samuti spetsialistide tehtud (needki on endised vo\u0303i praegused lapsevanemad, vilistlased vo\u0303i so\u0303brad-tuttavad kohalikust ilusalongist). Va\u0308ikelinna eelised ja puudused u\u0308hes \u2013 valikuvariante pole palju, aga ko\u0303ik on omad ja professionaalid."}, {"text_idx": "#000012", "text": "Esmakordselt ko\u0303las Kai Tarmula lavastatud koolimuusikalis ainult eesti muusika. Veelgi ebatavalisem oli, et kogu eesti muusikast ko\u0303las just No-Big-Silence\u2019i ja Kosmikute progerokk, kokku 12 lugu \u2013 muusika, mis oli ka originaallavastuses. Igatahes oli see u\u0308tlemata hea ja to\u0303i ehk unustatud vana taas ja\u0308lle meelde. Noored avastasid enda jaoks ilmselt midagi ta\u0308iesti uut ja tundus, et see meeldis neile. Kuulsin u\u0308helt sakslasest pealtvaatajalt, et muusika tuletas talle meelde Rammsteini esteetikat ja et nu\u0308u\u0308d pole vaja kontserdile minnagi, peaaegu on seal nu\u0308u\u0308d ka\u0308idud. Noorte esituses oli neis lugudes eriline jo\u0303ud ja va\u0308gi. Lavastaja enda seatud koreograafia muutis laulude so\u0303numi veelgi mo\u0303jusamaks. Ja to\u0303esti, noored liikusid-tantsisid ja laulsid samaaegselt, kuigi mo\u0303nel vaatajal oli seda raske uskuda."}, {"text_idx": "#000014", "text": "Seegi vo\u0303te, et murtakse neljas sein, pole teatris igapa\u0308evane (o\u0303igemini igao\u0303htune), seda juhtus aga selles lavastuses mitmelgi korral, vahel koos rikkalike so\u0303nama\u0308ngudega. Na\u0308iteks po\u0308o\u0308rdus kuningas otse publiku poole ku\u0308simusega \u201eKes soovib klotsi?\u201c. Talle saatis isa Soomest pidevalt klotsi (raha) ja ta viskas soovijatele mo\u0303ned puust ma\u0308nguklotsid ... Sa\u0308a\u0308raseid otsepo\u0308o\u0308rdumisi tegid teisedki tegelased."}, {"text_idx": "#000015", "text": "Ja ko\u0303ige ta\u0308htsam \u2013 noored ise"}, {"text_idx": "#000016", "text": "Sellist energiat, mida u\u0308ks noortepunt lavalt edastada vo\u0303ib, kohtab professionaalses teatris va\u0308ga harva. Seda olen kohanud vist ainult teatrikoolide lavastustes, kui laval on ainult noored ja energia tipus. Teatrites aga ei saagi olla, et lavaloo teevad valmis mo\u0303niku\u0308mmend 16\u201318-aastast noort. Ja milliseid karaktereid vo\u0303is laval na\u0308ha! Viimasel etendusel naeris publik pidevalt, sest oli nii so\u0303na-, karakteri- kui situatsioonikoomikat. Nalja teha on aga teadupa\u0308rast ko\u0303ige raskem, kuid need noored suutsid seda, ja suutsid ha\u0308sti."}, {"text_idx": "#000017", "text": "Noori ja\u0308tkus ka lava taha etendust juhtima, soenguid ja meiki tegema, saali kaamerate ja tehnilise puldi taha, kavalehte koostama ja mu\u0308u\u0308ma."}, {"text_idx": "#000018", "text": "Muidugi jo\u0303udis ko\u0303igil selle juba septembris alanud protsessi jooksul peale tulla lootusetus, tu\u0308dimus vo\u0303i kurbuski, sest va\u0308liseid pidureid ja takistusi oli rohkem kui ku\u0308ll. Taas kokku saades oli lavastaja kui to\u0303eline cheerleader, kes suutis vahepeal vaibunud tule noortes uuesti lo\u0303kkele puhuda. See ro\u0303o\u0303m, mis noortele etendustel osaks sai, pu\u0308hkis ma\u0308lust ilmselt viimsegi varasema minoorse meeleolunoodi."}, {"text_idx": "#000019", "text": "Mida siis rahvas kogu sellest loost arvas? Kostis ju lavalt ko\u0303nepruuki, mille paremaks mo\u0303istmiseks oli kavalehel lausa so\u0303nastik 31 va\u0308ljendiga, mis tegijate meelest vo\u0303inuks osale publikust muidu arusaamatuks ja\u0308a\u0308da. See mo\u0303jus ausana, vahest isegi paljastavalt ja piinlikult ausana. Kohalikus lehes La\u0308a\u0308ne Elu kirjutas o\u0303pilaste vanavanemate po\u0303lvkonda kuuluv endine na\u0308itleja-lavastaja Aivo Paljasmaa: \u201eValus oli vaadata, kui avatud ja kaitsetud nad olid. /\u2014/ Mul hakkas saalis istudes enda po\u0303lvkonna pa\u0308rast ha\u0308bi. Samas olen neile va\u0308ga ta\u0308nulik, et nad mu silmad avasid.\u201c"}, {"text_idx": "#000020", "text": "Mindki u\u0308llatas kogu loo su\u0308gavus. Esiteks ei eeldaks seda muusikalilt kui z\u030canrilt ja veel enam koolimuusikalilt. Aga ilmselt on aeg muutunud ja selles uues ajas su\u0308nnivad uutmoodi asjad. Valusatel aegadel su\u0308nnib hingepuudutav kunst. Kui noori teisiti kuulda ei vo\u0303eta, teevad nad end kuuldavaks kunsti kaudu ja alasti kistud hingega."}, {"text_idx": "#000025", "text": "Maila Rajamets \u201eLasteaiao\u0303petajad va\u0308a\u0308rivad head palka\u201c"}, {"text_idx": "#000026", "text": "Raivo Juurak \u201cUkraina lapsed Laagna gu\u0308mnaasiumis\u201d"}, {"text_idx": "#000029", "text": "Muuseumid kutsuvad piiluma na\u0308ituste telgitagustesse"}, {"text_idx": "#000030", "text": "Kohalikel omavalitsustel ei ole lihtne lasteaiao\u0303petajate palka to\u0303staO\u0303petaja soovitab: Lugemisvajaduse rahuldamise kaaslasedKolonialism, kolklus ja kuldne keskteeMuukeelne laps (3): Ukraina lapsed Laagna gu\u0308mnaasiumisPa\u0308ev ilma elektrita Tallinna Kihnu Lasteaia Va\u0308rvikildude ru\u0308hma na\u0308itel"}]